CELEX: 32022D1025
Language: lt
Date: 1654128000000
Title: Tarybos sprendimas (ES) 2022/1025 2022 m. birželio 2 d. dėl pozicijos, kurios Europos Sąjungos vardu turi būti laikomasi Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės šalių konferencijos penkioliktajame posėdyje, dėl tam tikrų tos konvencijos 6 straipsnio 2 dalies pakeitimų

2022 6 29   
               
               
                  LT
               
               
                  Europos Sąjungos oficialusis leidinys
               
               
                  L 172/11
               
            
         TARYBOS SPRENDIMAS (ES) 2022/1025
         2022 m. birželio 2 d.
         dėl pozicijos, kurios Europos Sąjungos vardu turi būti laikomasi Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės šalių konferencijos penkioliktajame posėdyje, dėl tam tikrų tos konvencijos 6 straipsnio 2 dalies pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Bazelio konvencija dėl pavojingų atliekų tarpvalstybinių pervežimų bei jų tvarkymo kontrolės (toliau – Konvencija) įsigaliojo 1992 m. ir Sąjungos vardu buvo patvirtinta Tarybos sprendimu 93/98/EEB (1);
                  
               
                     (2)
                  
                  
                     Konvencijoje nustatyta, kad šalių konferencija turi nagrinėti ir prireikus priimti Konvencijos pakeitimus. Konvencijos pakeitimai turi būti priimti šalių konferencijos posėdyje;
                  
               
                     (3)
                  
                  
                     pagal Konvencijos 17 straipsnyje nustatytą tvarką 2022 m. birželio mėn. įvyksiančiame penkioliktajame posėdyje šalių konferencija svarstys Rusijos Federacijos pasiūlymą iš dalies keisti Konvencijos 6 straipsnio 2 dalį. Tuo pasiūlymu siekiama nustatyti 30 dienų terminą, per kurį importuojanti valstybė turi atsakyti apie atliekų vežimą informuojančiam pranešėjui, ir įtraukti kitą pakeitimą, kuris siūlomas kaip redakcinio pobūdžio pakeitimas;
                  
               
                     (4)
                  
                  
                     tikslinga nustatyti poziciją, kurios Sąjungos vardu turi būti laikomasi šalių konferencijos penkioliktajame posėdyje, dėl Rusijos Federacijos pasiūlymo, nes tas pakeitimas būtų privalomas Sąjungai ir galėtų paveikti Sąjungos teisės, t. y. Europos Parlamento ir Tarybos reglamento (EB) Nr. 1013/2006 (2), turinį;
                  
               
                     (5)
                  
                  
                     Sąjunga neturėtų remti Rusijos Federacijos pasiūlymo iš dalies keisti Konvencijos 6 straipsnio 2 dalį. Pritarus prireiktų ilgo ir sudėtingo derybų ir įsigaliojimo proceso, o tokiam pakeitimui įsigalioti prireiktų ilgo laikotarpio. Neproporcinga pradėti tokį procesą dėl pakeitimo, nes pasiūlymo tikslus galima pasiekti kitomis priemonėmis. Sąjunga veikiau būtų atvira, inicijuotų ar imtųsi veiksmų dėl iniciatyvų, kuriomis siekiama pagerinti sutikimo, apie kurį pranešama iš anksto, procedūros veikimą, numatytą Konvencijos 6 straipsnyje, su sąlyga, kad tokių iniciatyvų apimtis būtų platesnė nei Rusijos Federacijos šalių konferencijos penkioliktajam posėdžiui pateikto pasiūlymo taikymo sritis, jos atitiktų bendrąją Sąjungos politiką bei tikslus ir dėl jų nereikėtų iš dalies keisti Konvencijos,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Pozicija, kurios Sąjungos vardu turi būti laikomasi Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės šalių konferencijos penkioliktajame posėdyje, yra nepritarti Rusijos Federacijos pasiūlymui iš dalies keisti Konvencijos 6 straipsnio 2 dalį.
            
            
               2.   Konvencijos šalių konferencijos penkioliktajame posėdyje Sąjunga pateikia iniciatyvą, kuria siekiama pagerinti sutikimo, apie kurį pranešama iš anksto, Konvencijos 6 straipsnyje nustatytos procedūros veikimą, arba remia kitų Konvencijos šalių pateiktas tokias iniciatyvas su sąlyga, kad tokiomis iniciatyvomis:
               
                           a)
                        
                        
                           siekiama pagerinti sutikimo, apie kurį pranešama iš anksto, procedūros veikimą, sprendžiant vėlavimo klausimą ir problemų, su kuriomis eksportuojančios, importuojančios ir tranzitinės valstybės susiduria tvarkydamos pranešimus, taip pat remiamas tos procedūros skaitmeninimas, kad atliekų vežimas, kuris atitinka Konvenciją, būtų galimas iš vienos valstybės į kitą nepagrįstai nedelsiant;
                        
                     
                           b)
                        
                        
                           nereikia iš dalies keisti Konvencijos;
                        
                     
                           c)
                        
                        
                           prisidedama prie atliekų tvarkymo aplinkai saugiu būdu ir perėjimo prie pasaulinės žiedinės ekonomikos ir
                        
                     
                           d)
                        
                        
                           prisidedama prie tinkamo Konvencijoje nustatytų kontrolės mechanizmų įgyvendinimo ir prie to klausimo teisinio tikrumo.
                        
                     
         
         
            2 straipsnis
            Atsižvelgdami į Konvencijos šalių konferencijos penkioliktojo posėdžio eigą, Sąjungos atstovai, pasikonsultavę su valstybėmis narėmis, gali vietoje surengtuose koordinavimo posėdžiuose be papildomo Tarybos sprendimo susitarti dėl šio sprendimo 1 straipsnio 2 dalyje nurodytos pozicijos koregavimo.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2022 m. birželio 2 d.
            
               
                  Tarybos vardu
               
               
                  Pirmininkė
               
               A. DE MONTCHALIN
            
         
         
            (1)  1993 m. vasario 1 d. Tarybos sprendimas 93/98/EEB dėl Konvencijos dėl pavojingų atliekų tarpvalstybinių pervežimų bei jų tvarkymo kontrolės (Bazelio konvencija) patvirtinimo Bendrijos vardu (OL L 39, 1993 2 16, p. 1).
         
            (2)  2006 m. birželio 14 d. Europos Parlamento ir Tarybos reglamentas (EB) Nr. 1013/2006 dėl atliekų vežimo (OL L 190, 2006 7 12, p. 1).